รัฐบาลไทย-ข่าวทำเนียบรัฐบาล-นายกรัฐมนตรีนำคณะรัฐมนตรีเยี่ยมชมอาคารเรือนรับรอง ทำเนียบรัฐบาล
วันอังคารที่ 20 มิถุนายน 2560
นายกรัฐมนตรีนําคณะรัฐมนตรีเยี่ยมชมอาคารเรือนรับรอง ทําเนียบรัฐบาล
นายกรัฐมนตรีนําคณะรัฐมนตรีเยี่ยมชมอาคารเรือนรับรอง ทําเนียบรัฐบาล เพื่อใช้เป็นสถานที่จัดประชุม รับรองผู้นําต่างประเทศที่เดินทางมาเยือนประเทศไทย
ปัจจุบันการดําเนินการแล้วเสร็จ ร้อยละ 98 และจะส่งมอบให้สํานักเลขาธิการนายกฯ กลางเดือนกรกฎาคมนี้
วันนี้ (20 มิ.ย.60) เวลา 08.30 น. ณ ทําเนียบรัฐบาล ก่อนการประชุมคณะรัฐมนตรี (ครม.) พลเอก ประยุทธ์ จันทร์โอชา นายกรัฐมนตรี พร้อมด้วยคณะรัฐมนตรี ได้เยี่ยมชมอาคารเรือนรับรอง ทําเนียบรัฐบาล (ชื่อที่ใช้เรียกขานอย่างไม่เป็นทางการ) ตั้งขนานริมคลอง บริเวณด้านหลังตึกไทยคู่ฟ้า (บริเวณสนามหญ้าเดิม) เป็นอาคารอเนกประสงค์โครงสร้างคอนกรีตเสริมเหล็ก หลังคา ทรงผสม (ทรงปั้นหยาหลังคากระเบื้องซีเมนต์สังเคราะห์ปลายแหลมสีแดง และทรงโดมโมเสคสีทอง สูง 16.61 เมตร) เป็นอาคารรองหลังลําดับที่ 2 ถัดจากตึกสันติไมตรี ที่เชื่อมต่อจากตึกไทยคู่ฟ้า (อาคารหลัก) ก่อสร้างขึ้นโดยดําริของ พลเอก ประยุทธ์ จันทร์โอชา นายกรัฐมนตรี เพื่อใช้เป็นสถานที่จัดประชุม รับรองผู้นําต่างประเทศที่เดินทางมาเยือนประเทศไทย รวมทั้งใช้สําหรับจัดกิจกรรมต่าง ๆ ของรัฐบาล ทั้งนี้ สํานักเลขาธิการนายกรัฐมนตรีได้ขอความอนุเคราะห์กรมยุทธโยธาทหารบกดําเนินการออกแบบ โดยกรมศิลปากรได้พิจารณารูปแบบอาคารเรือนรับรองและอนุญาตให้ดําเนินการก่อสร้าง
สําหรับรูปแบบอาคารเรือนรับรองได้นํารูปแบบงานสถาปัตยกรรมกอธิคตอนปลาย (Neo Venetian Gothic) ของตึกไทยคู่ฟ้ามาประยุกต์โดยลดทอนลวดลายและเอกลักษณ์เฉพาะไม่ให้มีความโดดเด่นกว่าตึกไทยคู่ฟ้า ภายในอาคารเรือนรับรองมีพื้นที่ใช้สอยประโยชน์รวมจํานวนทั้งสิ้น 1,385 ตารางเมตร ประกอบด้วย พื้นที่ชั้น 1 จํานวน 1,181 ตารางเมตร ประกอบด้วย (1) ห้องโถงใหญ่ สําหรับการจัดประชุม งานเลี้ยงรับรอง และอื่น ๆ จุคนได้ 150 คน (ที่นั่ง) (2) ห้องรับรอง 1 (ชื่ออย่างไม่เป็นทางการ) เป็นห้องรับรอง ภายใต้หลังคา ทรงโดม ใช้สําหรับรับรองแขกของนายกรัฐมนตรีจุคนได้จํานวน 10 คน (ที่นั่ง) (3) ห้องรับรอง 2 (ชื่ออย่างไม่เป็นทางการ) เป็นห้องรับรองรูปทรงสี่เหลี่ยม ใช้สําหรับรับรองแขกของนายกรัฐมนตรี จุคนได้จํานวน 8 คน (ที่นั่ง) (4) ห้องเตรียมอาหาร และ (5) ห้องน้ํา (ห้องน้ําผู้พิการ ห้องน้ํารวมชายและหญิง) พื้นที่ชั้น 2 จํานวน 204 ตารางเมตร ประกอบด้วย ห้องควบคุม ชั้น 2 และพื้นที่ร่วม เมื่อดําเนินการก่อสร้างอาคารเรือนรับรองแล้วเสร็จ จะเป็นอีกหนึ่งอาคารสําคัญภายในบริเวณทําเนียบรัฐบาลที่มีความสง่างาม มีความสวยงามทางมุมมองและทรงคุณค่าทางด้านสถาปัตยกรรม มีความเชื่อมผสาน ของยุคสมัย และทรงคุณค่าในการอนุรักษ์ให้สืบทอดยั่งยืนคู่แผ่นดินสืบไป
ปัจจุบันดําเนินการก่อสร้างแล้วเสร็จ ร้อยละ 98 ใช้ระยะเวลาดําเนินการแล้วจํานวน 449 วัน และกรมยุทธโยธาทหารบกจะสามารถส่งมอบอาคารเรือนรับรอง ให้สํานักเลขาธิการนายกรัฐมนตรีได้ประมาณกลางเดือนกรกฎาคม 2560 นี้
โอกาสนี้ นายกรัฐมนตรี ได้นําคณะรัฐมนตรีเยี่ยมชมอาคารเรือนรับรอง ทําเนียบรัฐบาล พร้อมบรรยายประโยชน์การใช้สอยห้องต่าง ๆ ด้วยตนเอง ให้กับคณะรัฐมนตรีรับทราบ โดยกล่าวว่าห้องโถงซึ่งใช้สีเหลืองเพราะเป็นสีประจําวันคล้ายวันพระราชสมภพพระบาทสมเด็จพระปรมินทรมหาภูมิพลอดุลยเดช และสมเด็จพระเจ้าอยู่หัวมหาวชิราลงกรณ บดินทรเทพยวรางกูร รัชกาลที่ 10 พร้อมทั้งจะมีการอัญเชิญพระบรมฉายาลักษณ์ของรัชกาลที่ 9 และสมเด็จพระนางเจ้าฯ พระบรมราชินีนาถอยู่คู่กัน และประดับพระบรมฉายาลักษณ์ของรัชกาลที่ 10 บริเวณตรงกลางระหว่างพระบรมฉายาลักษณ์ของทั้งสองพระองค์ เพื่อน้อมสํานึกในพระมหากรุณาธิคุณหาที่สุดมิได้ ทั้งนี้ นายกรัฐมนตรีมีความพึงพอใจในภาพรวมของการดําเนินการก่อสร้างอาคารดังกล่าวซึ่งเป็นไปตามแผนงานที่ได้กําหนดไว้
พร้อมกันนี้ นายกรัฐมนตรีและคณะรัฐมนตรี ได้พบกับนายมานพ สุวรรณปินฑะ ศิลปินผู้หล่อปั้นพระบรมรูปพระบาทสมเด็จพระปรมินทรมหาภูมิพลอดุลยเดช ชื่อผลงาน “พระบรมรูปในหลวงเมื่อปลายรัชกาล” สร้างเมื่อปี 2551 โดยนายกรัฐนตรี ได้กล่าวชื่นชมผลงานดังกล่าวและความสามารถของศิลปิน พร้อมนําเงินส่วนตัวสนับสนุนผลงานดังกล่าว เพื่ออัญเชิญพระบรมรูปหล่อปั้นพระบาทสมเด็จพระปรมินทรมหาภูมิพลอดุลยเดช ประดิษฐาน ณ อาคารเรือนรับรอง ทําเนียบรัฐบาล เพื่อน้อมสํานึกในพระมหากรุณาธิคุณหาที่สุดมิได้ ของพระบาทสมเด็จพระปรมินทรมหาภูมิพลอดุลยเดช
----------------------------------------
กลุ่มประชาสัมพันธ์และเผยแพร่ สํานักโฆษก
ข้อมูล: กองสถานที่ ยานพาหนะ และรักษาความปลอดภัย สํานักเลขาธิการนายกรัฐมนตรี